**ΔΙΑΘΕΣΕΙΣ ΡΗΜΑΤΩΝ**

**Οι φωνές των ρημάτων είναι δύο: η ενεργητική και η παθητική**. Για να προσδιορίσουμε τη φωνή ενός ρήματος, ελέγχουμε τη μορφή του, την **κατάληξη**.

Αντίθετα, **οι διαθέσεις είναι τέσσερις (ενεργητική, παθητική, μέση και ουδέτερη)** και, για να προσδιορίσουμε τη διάθεση ενός ρήματος, ελέγχουμε τη **σημασία**του.

Συγκεκριμένα:

**Ενεργητική διάθεση**: Τα ρήματα ενεργητικής διάθεσης είναι εκείνα που φανερώνουν ότι το υποκείμενο **ενεργεί.**Είναι συνήθως ενεργητικής φωνής και σπανιότερα παθητικής.

π.χ.    Ο Γιώργος ***τρέχει***.

Ο Γιώργος ***χτύπησε*** την πόρτα.

Ο υπάλληλος ***εργάζεται*** προσεκτικά.

**Παθητική διάθεση**: Τα ρήματα παθητικής διάθεσης είναι εκείνα που φανερώνουν ότι το υποκείμενο **παθαίνει κάτι,**δέχεται δηλαδή μια ενέργεια από κάποιον άλλο**.**Είναι συνήθως παθητικής φωνής και σπανιότερα ενεργητικής.

π.χ.    ***Προδόθηκα*** από τους φίλους μου.

Το νερό της λίμνης ***πάγωσε*** από το κρύο.

Το σπίτι ***πουλιέται*** ή ***ενοικιάζεται***;

          ***Μαύρισα*** από τον ήλιο.

**Μέση διάθεση**: Τα ρήματα μέσης διάθεσης είναι εκείνα που φανερώνουν ότι το υποκείμενο **ενεργεί**και**η ενέργεια γυρίζει στο ίδιο.**Είναι συνήθως παθητικής φωνής και σπανιότερα ενεργητικής. Τα ρήματα μέσης διάθεσης διακρίνονται σε:

·      **Μέσα αυτοπαθή:**είναι τα ρήματα που φανερώνουν ότι η ενέργεια του υποκειμένου γυρίζει**άμεσα**στο ίδιο.

**π.χ.**Η αδερφή μου ***ντύνεται***.

***Ασκούμαι*** καθημερινά.

***Ετοιμάζομαι*** γρήγορα.

***Σηκώθηκα*** αργά.

***Κρύφτηκε*** πολύ καλά.

·   **Μέσα πλάγια:**είναι τα ρήματα που φανερώνουν ότι η ενέργεια του υποκειμένου γυρίζειστο ίδιο **έμμεσα/πλάγια,**δηλαδή διαμέσου άλλου.

**π.χ.  Χτενίστηκα**στο κομμωτήριο (δηλ. έβαλα την κομμώτρια να με χτενίσει).

**Ντύνεται**στον καλύτερο ράφτη.

·   **Μέσα αλληλοπαθή:**είναι τα ρήματα που φανερώνουν ότι η ίδια ενέργεια δύο ή περισσότερων υποκειμένων πηγαίνει από το ένα στο άλλο.

**π.χ.**Αυτοί οι δύο συνέχεια ***τσακώνονται***!

***Αλληλοκοιτάχτηκαν*** άγρια.

Όλη την ημέρα ***μάλωναν*** (μεταξύ τους).

Δε ***μιλιέμαι*** με τον γείτονά μου.

***Αγκαλιάζονται***.

Ο Νίκος και η Όλγα ***αγαπιούνται*** πολύ. .

**Ουδέτερη διάθεση:** Τα ρήματα ουδέτερης διάθεσης είναι εκείνα που φανερώνουν ότι το υποκείμενο ούτε ενεργείούτε παθαίνεικάτι, αλλά **βρίσκεται σε μια κατάσταση.**Είναι είτε ενεργητικής φωνής είτε παθητικής.

**π.χ.  *Ζω*** μόνος μου.

***Διψάω*** πολύ.

***Ονειρεύομαι***.

***Βαριέμαι*** αφάνταστα.

***Χαίρομαι*** ιδιαίτερα!

*Άκρα του τάφου σιωπή στον κάμπο****βασιλεύει***.

***Κοιμάμαι*** αργά.

Δε ***νυστάζω***.

  **ΠΡΟΣΟΧΗ!** Είναι δυνατό ένα ρήμα στην ίδια φωνή άλλοτε να είναι ενεργητικής και άλλοτε παθητικής διάθεσης ανάλογα με τα συμφραζόμενα:

**π.χ.**Η βροχή **έλιωσε** το χιόνι. (ενεργητικής διάθεσης)

          Το χιόνι **έλιωσε** από τη βροχή. (παθητικής διάθεσης)

  **ΑΣΚΗΣΗ**

Να αναγνωρίσετε **τη διάθεση** των ρημάτων στις παρακάτω προτάσεις:

**1.**Μην πετάτε τα χαρτιά στο πάτωμα.

**2**. Τα φύλλα παρασύρθηκαν από το νερό της βροχής.

**3.**Δεν ενδιαφέρεται για τίποτα.

**4.**Η Στέλλα εργάζεται σε ένα γραφείο.

**5.**Ετοιμάστηκες για το ταξίδι;

**6.**Αυτή τη στιγμή η μητέρα μου βάφεται.

**7.**Η σύμβαση υπογράφτηκε από τον υπουργό.

**8.**Το δέντρο χτυπήθηκε από κεραυνό.

**9.**Ο παππούς αποκοιμήθηκε στον καναπέ!

**10.**Αυτή τη στιγμή ξεκουράζομαι!

**11.**Αδιαφορούσε για την οικογένειά του.

**12.**Σε ποιο κομμωτήριο χτενίζεσαι;

**13.**Τα παιδιά κοιμούνται στο δωμάτιό τους.

**14.**Αγαπιούνται πολύ μεταξύ τους.

**15.**Έπαθε μεγάλη συμφορά.